གོང་དུ་ཞུས་པའི་མི་ལུས་བདེ་འཇགས་ཐད་ནས་གླེང་ན།ད་ལོའི་ཕྱི་ཟླ་གཉིས་པའི་ནང་རྒྱ་རིགས་རང་དབང་སྨྱན་བྱད་པ་ལྕམ་ཁྲེ་ཅིང་གིས་ལོ་འགའི་རིང་བརྟག་དཔྱད་ཞིབ་འཇུག་གི་འབྲས་བུ༼དགུང་ཨ་སྔོན་འོག་ན༽ཞེས་པར་གཞིགས་ན།ཡངས་ཤིང་རྒྱ་ཆེ་བའི་ཀྲུང་ཡོན་ས་ཆེན་སྟེང་ན་འབག་བསླད་ཀྱིས་མ་གོས་པའི་ས་ཞིག་ལྷག་མེད་ལ།ཐ་ན་འཛམ་བུ་གླིང་འདིའི་མཐའ་མཇུག་གི་དག་ཞིང་དུ་འབོད་པའི་མདོ་དབུས་མཐོ་སྒང་ཡང་འབག་བསླད་ཀྱིས་གོས་ཡོད།འབག་བསླད་ཀྱིས་གོས་པའི་ཁོར་ཡུག་དེ་ལས་སྐྱེས་པའི་འབྲུ་རིགས་དང་སྔོ་ཚལ་གྱིས་གཙོས་པའི་ཟས་རིགས་ཕལ་མོ་ཆེ་མིའི་གཟུགས་པོར་གནོན་པའི་ཚད་ལ་བསླེབས་ཡོད་པ་དང་།འཐུང་ཆུའི་རིགས་བརྒྱ་ཆའི་བདུན་ཅུ་འབག་བསླད་ཀྱིས་གོས་ཡོད་པས།ཀྲུང་ནན་ཧེ་ཡིས་ཕྱི་རྒྱལ་ནས་འཐུང་ཆུ་ནང་འདྲེན་བྱེད་དགོས་པར་ཐུག་ཡོད།དེ་བཞིན་དུ་ཟི་ལང་དང་ལྷ་ས་ཐེ་བའི་གྲོང་ཁྱེར་ཡོད་དོ་ཅོག་གི་མཁའ་དབུགས་ལ་འབག་བསླད་ཐེབས་ནས་མིའི་གཟུགས་ཁམས་ལ་གནོན་པ་ཧ་ཅང་ཆེ་བའི་ཚད་ལ་བསླེབས་ཡོད་ལ།ཕྱི་ལོ༢༠༡༣ལོར།རྒྱ་ནག་གི་ཞིང་ཆེན༢༥འི་གྲོང་ཁྱེར་བརྒྱ་ཁ་ལྷག་ཏུ་ཟླ་ཕྱེད་རིང་ལ་རྡུལ་སྨིག་གི་གནམ་གཤིས་བྱུང་ཡོད།མདོར་ན།དེང་སང་གི་རྒྱ་ནག་ཏུ་ཟ་མ་དུག་ཅན།འཐུང་ཆུ་དུག་ཅན།མཁའ་དབུགས་དུག་ཅན་སོགས།དུག་གིས་འབགས་པའི་ཁོར་ཡུག་ཅིག་ན་བོད་མི་ཐེ་བའི་ཡུལ་མི་དུང་ཕྱུར་བཅུ་གསུམ་འཚོ་གནས་བྱས་ཡོད་ལ།རྒྱ་ནག་པ་འབྱོར་ལྡན་དང་།དབང་ཆེན་ནུས་ལྡན་ཚང་མས་ཐབས་བརྒྱ་ཇུས་སྟོང་གིས་ཕྱི་རྒྱལ་ཡུལ་གྲུ་ཁག་ལ་གཞིས་སྤོ་བྱེད་དོན་གྱི་རྒྱུ་རྐྱེན་གཅིག་ཁོར་ཡུག་འབག་བསླད་རེད།